יהודית, יחד, מחודשים לאחר שנולדת ועד היום -

יחד בשישיה עם יוכבד המטפלת, יחד בגן מיפה, יחד בקבוצת דרור – ויחד עד היום כאן בכפר מנחם. יחד כזה של כל כך הרבה שנים זה יחד מיוחד, זה קשר שיש לו משמעות ועומק. יש בו מחויבות שלא נאמרת במילים ולא נקבעה על פי שום כלל אבל היא קיימת, כל הזמן. זה כמו מין חוטים כאלה, שלא רואים אותם אבל הם ישנם עד שמישהו נפרד, וגם אז הקשר הזה לא נפרם.

דפדפתי היום באלבום התמונות שלי, ואת שם, בהמון תמונות וכל תמונה מעלה זיכרונות. זכרונות של ילדות ונערות, כמו של כולנו. אבל את המיוחד שבך אני חושבת שקלטתי כשיצאנו לטיולי התנועה.. מחיי היום יום לא זכורים לי אירועים בהם התקשית לעשות הכל כמו כולנו. הטיולים היו כבר אתגר יותר קשה, ואת יוצאת וזו בכלל לא אפשרות שלא תצאי ותסחבי תרמיל כמו כולם. נחושה, ברורה ועיקשת – אני כמו כולם!. אני בטוחה שכל אחד מבני הכיתה זוכר את הימים האלה. טיולים קשים, קשים לכולם ואת לא מוותרת. ואותה נחישות לעשות הכל, כמו כולנו, היו איתך אז וליוו אותך עוד הרבה שנים בהמשך. למרות הקושי הפיזי - להמשיך להיות מעורבת, שייכת , משפיעה. והצלחת. עם התובנות שלך בחרת את הדרך שהשאירה אותך מאוד במוקד העניינים. הוצאת עלוני הקיבוץ ובהמשך גם עלוני הישוב היו דרך ואמצעי להיות במרכז העשייה, לדעת, ולהיות מקור מיידע, ליצור קשר עם חברים מגילאים ושכבות שונות ולהביא את הקול שלך בלי היסוס. מי עוד, חוץ ממך, יתקשר, בערב שבת, בטלפון הקווי, לקבל, ועכשיו תשובה לשאלה שמעסיקה..... הקשר בינינו, זה שנבנה במהלך השנים היה מורכב מתחושת השייכות והאחריות של שתי בנות כיתה שנשארו בכפר ומהאהבה לכפר מנחם. השייכות ותחומי העניין המשותפים אפשרו לנו לשמור על קשר שאולי לא תמיד נראה אבל התקיים כל הזמן.. יהודית , יכולת לחכות עוד קצת, השארת הרבה דברים פתוחים אבל מה שהספקת לעשות, מה שהשארת כאן לבית הזה – לא רבים מגיעים לזה. הרבה ממך נשאר ויישאר כאן לדורות. נוחי בשלום כי מגיע לך קצת שקט.. אוכמה